**ΤΡΙΤΗ ΗΛΙΚΙΑ**

**Κείμενο 1: [Ο σεβασμός στους ηλικιωμένους είναι δείγμα πολιτισμού]**

*Το παρακάτω κείμενο είναι μήνυμα της Βασιλικής Νάκου, Πρόεδρου του Κέντρου Κοινωνικής Πρόνοιας Κεντρικής Μακεδονίας, με την ευκαιρία της Παγκόσμιας Ημέρας Τρίτης Ηλικίας την Πέμπτη 1η Οκτωβρίου 2020****.*** *Προσπελάστηκε στις 23.12.2020 από τον ιστότοπο* [*https://ecopress.gr*](https://ecopress.gr)*. Ελαφρά διασκευασμένο για τις ανάγκες της εξέτασης.*

«Ο σεβασμός στους ηλικιωμένους, στην τρίτη ηλικία, είναι δείγμα πολιτισμού και ωριμότητας του κοινωνικού συνόλου. Δεν είναι υποχρέωση ούτε ικανοποίηση κάποιας ανάγκης. Είναι μια αυτονόητη αναγνώριση της προσφοράς και του έργου των ανθρώπων, στους οποίους δεν οφείλουμε μόνο την ύπαρξή μας, αλλά και όλα όσα απαρτίζουν την ζωή μας, όπως η ελευθερία που απολαμβάνουμε.

Οι άνθρωποι της Τρίτης Ηλικίας είναι ένα ιδιαίτερα σημαντικό κομμάτι της Ελληνικής Κοινωνίας. Οι ηλικιωμένοι σήμερα αποτελούν ένα ενεργό και πλειοψηφικό «συστατικό» της ανάπτυξης του τόπου μας. Δεν είναι αδρανείς και δεν βρίσκονται στο περιθώριο. Αντίθετα, στην εποχή μας διαδραματίζουν έναν ολοένα και σημαντικότερο ρόλο, μέσω του εθελοντικού έργου τους, της μετάδοσης των εμπειριών και των γνώσεών τους, της βοήθειας που δίνουν στα παιδιά τους αναλαμβάνοντας να φροντίζουν τα εγγόνια τους, αλλά και με την αυξανόμενη συμμετοχή τους στην αγορά εργασίας.

Το Κέντρο Κοινωνικής Πρόνοιας Κεντρικής Μακεδονίας (Κ.Κ.Π.Κ.Μ.) στα παραρτήματα και στις δομές του έχει τον σεβασμό ως κορωνίδα απέναντι στα άτομα που περιθάλπει είτε είναι ηλικιωμένοι είτε είναι άτομα με ειδικές ανάγκες. Το Κ.Κ.Π.Κ.Μ. έχει στο DNA του την βαθύτατη υποχρέωση απέναντι στους ανθρώπους αυτούς, όχι μόνο για τη συνεχιζόμενη προσφορά τους, αλλά και για λόγους ευαισθησίας, απέναντι σε μια ομάδα πολιτών που καθίστανται εκ των πραγμάτων όλο και πιο αδύναμοι.

Η ασφαλής και αξιοπρεπής διαβίωσή τους είναι η αποστολή μας. Καθήκον μας είναι να τους παρέχουμε όχι μόνο στέγη, σίτιση και ιατροφαρμακευτική περίθαλψη, αλλά κυρίως ένα περιβάλλον θαλπωρής, συντροφικότητας, ανάπτυξης των κοινωνικών δεξιοτήτων τους και μείωσης της ιδρυματοποίησης και του αποκλεισμού.

Η σημερινή ημέρα είναι αφιερωμένη στους ηλικιωμένους μας, αλλά πρέπει κάθε μέρα οι άνθρωποι της τρίτης ηλικίας να την αντιμετωπίζουν με ελπίδα και δίψα για την ζωή!»

 **ΘΕΜΑ 1 (μονάδες 35)**

**1ουποερώτημα (μονάδες 10)**

Ποια αποστολή και με ποιο σκοπό έχει αναλάβει το Κέντρο Κοινωνικής Πρόνοιας Κεντρικής Μακεδονίας απέναντι στα πρόσωπα που χρήζουν βοηθείας, σύμφωνα με το Κείμενο 1 (50- 60 λέξεις);

**2ουποερώτημα (μονάδες 10)**

Να εντοπίσεις και να περιγράψεις με συντομία δύο σημεία του Κειμένου 1 στα οποία υπάρχει νοηματική αντίθεση.

**3ουποερώτημα (μονάδες 15)**

απαρτίζουν, «συστατικό», αδρανείς, θαλπωρής, δεξιοτήτων: Γράψε από μια ισοδύναμη νοηματικά λέξη ή φράση για καθεμία από τις παραπάνω υπογραμμισμένες λέξεις του Κειμένου 1 προσέχοντας ώστε να μη διαφοροποιηθεί το νόημα στο γλωσσικό περιβάλλον των προτάσεων, στις οποίες βρίσκονται.

**ΘΕΜΑ 1 (μονάδες 35)
1ο υποερώτημα (μονάδες 10)**Το Κέντρο Κοινωνικής Πρόνοιας Κεντρικής Μακεδονίας εκφράζει έμπρακτα το σεβασμό του απέναντι στους ηλικιωμένους και στα ΑΜΕΑ περιθάλποντάς τους τόσο για τη συνεχή προσφορά τους όσο και λόγω κατανόησης στην αδυναμία τους. Αποσκοπεί στην ασφαλή και αξιοπρεπή διαβίωση των ατόμων αυτών με όλες τις απαιτούμενες παροχές και φροντίζει να νιώθουν συντροφευμένοι, δραστήριοι και όχι έγκλειστοι και κοινωνικά αποκλεισμένοι.

**2ο υποερώτημα (μονάδες 10)**Στη 2η παράγραφο η συντάκτρια του κειμένου απορρίπτει ουσιαστικά την άποψη κατά την οποία οι ηλικιωμένοι είναι αδρανείς και ανασφαλείς, χρησιμοποιώντας την αντίθεση, η οποία τονίζει τη διαρκή προσφορά τους στο κοινωνικό σύνολο («Αντίθετα … στην αγορά εργασίας»). Στην τελευταία παράγραφο αρχικά η συντάκτρια του μηνύματος γράφει τι ισχύει για την Παγκόσμια Ημέρα Τρίτης Ηλικίας, σημειώνοντας όμως στη συνέχεια τη φράση «αλλά πρέπει», επιτονίζει ότι κάθε μέρα πρέπει οι ηλικιωμένοι να κινητοποιούνται και να έχουν όρεξη για τη ζωή.

**3ο υποερώτημα (μονάδες 15)**απαρτίζουν: αποτελούν, είναι μέρος, συνθέτουν
«συστατικό»: τμήμα, στοιχείο, μέρος
αδρανείς: ανενεργοί, παθητικοί
θαλπωρής: μέριμνας, φροντίδας
δεξιοτήτων: ικανοτήτων